Karinių jūrų pervežimų junginys
Karinių jūrų pervežimų junginys, KJPJ, (angl. Military Sealift Command, MSC) – JAV Karinio jūrų laivyno organizacija, valdanti daugelį pagalbinių karinio jūrų laivyno papildymo ir transportinių laivų. Įkurta 1949 m. liepos 9 d. kaip Karinio jūrų transportavimo tarnyba (angl. Military Sea Transportation Service, MSTS), kuri tada tapo vienintele organizacija, atsakinga už JAV Gynybos departamento pervežimus vandenynuose. 1970 m. organizacija buvo pervadinta į Karinių jūrų pervežimų junginį (Military Sealift Command}. KJPJ yra JAV Karinio jūrų laivyno dalis, pavaldi: Laivyno pajėgų vadovybei (angl. Fleet Forces Command, USFFC) – kariniam laivynui svarbiais klausimais. JAV Transportavimo vadovybei (angl. United States Transportation Command, USTRANSCOM) – ginkluotųjų jėgų pervežimų klausimais. Laivyno sekretoriaus asistentui tyrimų, kūrimo ir pirkimų klausimais (angl. Assistant Secretary of the Navy for Research, Development and Acquisition) – viešųjų pirkimų politikos ir priežiūros klausimais. KJPJ laivų įgulos sudarytos beveik vien iš civilių darbuotojų.